AARHUS: Den 29-årige irske mand som forsvandt efter en bytur i Aarhus i starten af december, er i dag blevet fundet død i havnen ved Navitas i Aarhus. De pårørende er underrettet.
Det var en borger, der mandag eftermiddag kl. 13.09 opdagede liget af den 29-årige mand i vandet og ringede 112. Politi og redningsmandskab kom hurtigt til stedet, og fik bjærget den 29-årige mands lig.
Søndag aften d. 5.december 2021 fik Østjyllands Politi en anmeldelse om, at den 29-årige irske Peter ikke var set siden natten til søndag, hvor han drak øl sammen med nogle kollegaer i Aarhus C. Ifølge Peters arbejdsgiver sagde han pænt farvel et sted mellem midnat og kl. 01.00, hvorefter han forlod "Pubben" på Jægergårdsgade og gik ad M.P. Bruuns Gade i retning mod havnen - siden fulgte et stort eftersøgningsarbejde som desværre ikke bar frugt.
Heldigvis er Peter nu fundet, og familie og venner har således nu fået vished for hans skæbne.